“MITÄ TEHTÄIS? – SIKA PESTÄIS!”

Jokainen harrastuskerta on suunniteltava hyvin etukäteen. Tuntisuunnitteluun tarvitset avuksi

* ryhmän tavoitteenasettelun
* ryhmän vuosisuunnitelman

Jokaisella kerralla osallistujilla pitäisi olla niin mukavaa, että he haluavat tulla seuraavalla viikolla uudestaan. Harrastusryhmiä järjestetään lapsia, ei ohjaajaa, huoltajia tai nuorisoseuraa varten.

Toimintakerroille on hyvä rakentaa perusrunko, jota noudatetaan kerrasta toiseen. Silloin lapset kokevat toiminnan tutuksi ja turvalliseksi. Rungosta voi tietenkin tapauskohtaisesti myös poiketa, jos asia niin vaatii. Oppimisen kannalta hyvä perusrunko on esimerkiksi:

1. Nimenhuuto
2. Aloitusleikki, johdattelee teemaan
3. Uudet opeteltavat asiat, tarpeeksi vähän yhdellä kerralla
4. Harjoittelua
5. Vanhoja asioita
6. Loppuleikki tai -laulu

Leikit ovat hyviä välipaloja vähän joka välissä. Ryhmäläiset jaksavat keskittyä paremmin pienissä pätkissä. Varaa leikkejä ja muuta toimintaa niin paljon, että tekeminen ei varmasti lopu kesken. Mieti valmiiksi, mitkä ovat ryhmän tavoitteiden kannalta tärkeimpiä asioita, mitä siis ensisijaisesti ryhmässä tehdään. Lopun voit improvisoida!

Harrastuskertaa suunnitellessasi päätät

* mitä tehdään ja miten kauan (sisältö)
* miten toteutetaan (menetelmät)
* mitä materiaalia tarvitaan (välineet)

Pääasiassa on aina oppiminen – ei suinkaan ohjaaminen!

Koska asiat harvoin menevät juuri suunnitelmien mukaan, muista jättää suunnitelmiisi riittävästi vaihtoehtoja ja liikkumavaraa, eli takataskusta pitäisi aina löytyä se varasuunnitelma.